“He was a dreamer, a thinker, a speculative philosopher... or, as his wife would have it, an idiot” (Dis nou aldus “The Hitchhiker's Guide to the Galaxy” se Douglas Adams )
Nota: Ons kyk nou wel na die die geval van ‘n internasionale huwelik, maar selfs waar Suid-Afrikaners in Suid-Afrika met mekaar in die huwelik tree, beveel ons aan dat dit met ‘n HVK gedoen word.
Daar is natuurlik uitdagings met ‘n rand wat nie meer so ver strek nie; tog is daar nog paartjies wat ‘n droomhuwelik oorsee wil sluit. Daar is ook Suid-Afrikaners wat oorsee werk en terugkeer om in Suid-Afrika te trou. ‘n Mens moet dan duidelikheid hê oor watter regstelsel op jou huwelik van toepassing gaan wees. Klop by jou prokureur aan om duidelikheid hieroor te kry.
In Suid-Afrika is die verstekposisie met ‘n huwelik een van in gemeenskap van goedere. Dit is dikwels nie die gepaste opsie nie. Dan eerder die moeite doen om ‘n huweliksvoorwaardekontrak te laat opstel vir julle huwelik. Julle trou dan buite gemeenskap van goedere en julle het die keuse om die aanwasbedeling in te sluit of uit te sluit. Die gepaste keuse gaan van geval tot geval verskil; maar die huwelikspartye moet darem verstaan wat die verskille is en dan ‘n ingeligte keuse maak; nie net blindelings eindig met die verstekopsie nie.